รายย่อยแฉ “ไอ้โม่ง” เร่ขอทาน “พร็อคซี่” หุ้น IFEC อ้างเป็นพนง.บริษัท!
รายย่อยแฉ “ไอ้โม่ง” เร่ขอทาน “พร็อคซี่” หุ้น IFEC อ้างเป็นพนง.บริษัท!
23 ม.ค. 2560

ผู้สื่อข่าวรายงานว่า ตั้งแต่ช่วงเช้าของวันนี้ (23 ม.ค.) พบนักลงทุนรายย่อยโทรศัพท์ติดต่อเข้ามาสอบถามยังกองบรรณาธิการ หนังสือพิมพ์ข่าวหุ้นธุรกิจ เป็นจำนวนมาก เกี่ยวกับกรณีมีผู้อ้างตัวเป็นพนักงานของ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC โทรศัพท์มาสอบถามว่า จะเดินทางไปเข้าร่วมประชุมวิสามัญผู้ถือหุ้นใน วันที่ 25 มกราคม 2560 ที่จะถึงนี้ด้วยหรือไม่
ทั้งนี้ มีรายงานว่า หากผู้ถือหุ้นรายใดที่ได้รับการติดต่อและตอบกลับในลักษณะที่ไม่มีความสนใจในการเข้าร่วมประชุม หรืออาจยังไม่ได้ตัดสินใจ ก็จะถูกขอให้มีการมอบฉันทะเพื่อให้สิทธิผู้อื่นไปเข้าประชุมแทน หรือที่เรียกว่า การเซ็นพร็อคซี่ ในทันที ดังนั้น เหตุการณ์ที่เกิดขึ้นจึงทำให้เกิดการคาดการณ์ว่า มีกลุ่มบุคคลกำลังต้องการรวบรวมสิทธิในการลงคะแนนเสียงเพื่อใช้ในวันประชุมดังกล่าวให้ได้มากที่สุด
อนึ่ง สาเหตุของการจัดประชุมวิสามัญฯครั้งนี้ เนื่องจากก่อนหน้า ได้เกิดประเด็นข้อพิพาทเกี่ยวกับโครงสร้างการบริหารซึ่งส่งผลให้เกิดความเสียหายต่อการดำเนินธุรกิจและภาพลักษณ์ของ IFEC อย่างรุนแรง โดยปัญหาดังกล่าวเกิดขึ้น ระหว่าง นายสิทธิชัย พรทรัพย์อนันต์ อดีตประธานเจ้าหน้าที่บริหาร และ นายแพทย์ วิชัย ถาวรวัฒนยงค์ ปัจจุบันยังคงดำรงตำแหน่ง ประธานกรรมการบริหาร และประธานกรรมการบริษัท
สำหรับการประชุมในวันที่ 25 มกราคม นั้น ปรากฏข่าวนายทวิช เตชะนาวากุล กรรมการผู้จัดการ บริษัท ไทยอินดัสเทรียล-เอสเตท เจ้าของนิคมอุตสาหกรรมไฮเทค มีการเปิดตัวคณะกรรมการ 7 รายไปเมื่อ วันที่ 20 มกราคม ที่ผ่านมา เพื่อเตรียมให้ผู้ถือหุ้นลงคะแนนเสียงคัดเลือกเข้ามาปฏิบัติหน้าที่ ในฐานะที่ปัจจุบัน นายทวิช กลายมาเป็นผู้ถือหุ้นใหญ่อันดับหนึ่งของ IFEC ด้วยสัดส่วนการถือหุ้นราว 10.21% ขณะที่ฝั่งนายแพทย์วิชัย ก็ได้ดำเนินการจัดเตรียมคณะกรรมการเพื่อเสนอแก่ผู้ถือหุ้นรายอื่นแล้วเช่นกัน
ทั้งนี้ ด้วยองค์ประกอบและความจำเป็นต่างๆ ส่งผลให้เกิดการตั้งข้อสังเกตขึ้นว่า ด้วยข้อเท็จจริงเรื่อง นายแพทย์วิชัย ถือหุ้นอยู่ในสัดส่วนที่น้อยกว่า นายทวิช อยู่มาก จึงอาจเป็นเหตุให้เกิดความพยายามสำหรับการรวบรวมสิทธิในการออกเสียงเพื่อเพิ่มโอกาสให้ตนเองสามารถดำรงตำแหน่งต่อไป พร้อมทั้งมีคณะกรรมการที่ตนเองเลือกเข้ามาด้วย หรือไม่? โดยปัจจุบันนายแพทย์วิชัย ถือหุ้นอยู่ราว 2.92% เท่านั้น
อย่างไรก็ดี ผู้สื่อข่าวกำลังพยายามติดต่อสอบถามไปยังตลาดหลักทรัพย์แห่งประเทศไทยเพื่อขอคำแนะนำ เกี่ยวกับกรณีมีผู้มาขอรับมอบฉันทะเพื่อใช้สิทธิในการออกเสียง แล้วผู้ถือหุ้นควรปฏิบัติเช่นไร อีกทั้งการขอรับมอบฉันทะด้วยวิธีการนี้จะถือเป็นการละเมิดต่อข้อกำหนดเรื่องใดบ้างหรือไม่ หากมีความคืบหน้าประการใด “ทีมงานข่าวหุ้นธุรกิจออนไลน์” จะรายงานให้ทราบต่อไป           